**נוהלי ביקורת לבדיקת נתוני מחזורי מכירות ותמלוגים בדוח שנתי המוגש ע"י החברה לקרן תמורה – הרשות הלאומית לחדשנות טכנולוגית**

**הוועדה לנוסחי חוות דעת מיוחדים ואישורי רואי חשבון**

**יו"ר: יזהר קנה, רו"ח**

1. קרא את הפרקים המתאימים בכתב ההתחייבות המתייחסים לעניין הדיווח החשבונאי הנדרש, את "הוראות מועצת הרשות הלאומית לחדשנות טכנולוגית לעניין שיעור התמלוגים וכללים לתשלומם" (להלן "**הוראות** **התמלוגים**") ואת "נהל דיווח ותשלום תמלוגים".

2. קבל מהנהלת החברה עותק "הצהרת הנהלת החברה" לרשות הלאומית לחדשנות טכנולוגית (להלן: "**רשות החדשנות**") כמפורט בנהל דיווח ותשלום תמלוגים.

3. קבל מהחברה דוח המפרט את כלל הכנסותיה בשנת הדיווח תוך הפרדתם לסוגים השונים (לרבות נתמכי רשות החדשנות ושאינם נתמכי רשות החדשנות) והשווה לנתונים שבטופס דיווח התמלוגים. השווה דוח זה לסעיף ההכנסות בדוחות החברה.

 הערה: אם טרם נסתיימה ביקורת הדוחות הכספיים, בחן האם העובדה שטרם נסתיימה הביקורת איננה דורשת ביקורת נוספת של נתונים בדוחות הכספיים. אם נדרשת ביקורת נוספת, כי אז לאחריה בחן האם בביקורת זאת נאספו ראיות ביקורת מספיקות, על מנת שתוכל לחוות דעתך על טופס דיווח התמלוגים.

4. בדוק האם החברה ניהלה מערכת חשבונות נפרדת במסגרת הנהלת החשבונות שלה לגבי הכנסותיה מהמוצרים השונים.

5. בדוק האם מערכת הנהלת החשבונות ערוכה כך שתוכל להפיק נתונים מהימנים במידה סבירה לגבי פיצול במחזור המכירות, בין הכנסות ממוצרים נתמכי רשות החדשנות לכאלה שאינם וכן בין שוק מקומי ליצוא (אין המדובר בביקורת ענ"א אלא בביקורת כללית חיצונית למחשב).

6. בדוק את דרך החישוב של תרגום הנתונים משקלים חדשים לדולרים וכן בדוק מדגמית מספר תחשיבים.

7. בדוק מדגמית מספר חשבוניות ממכירת מוצרים נתמכי מו"פ או הכנסות משרותים נלווים למוצרים אלו, לבחינה האם נכללו בנתוני הדיווח ההכנסות השונות כמצוין בסעיף 3 "להצהרת הנהלת החברה". כמו כן, סקור את דוח חלוקת ההכנסות, בכדי לבדוק שלא נכללות בו הכנסות משירותים נלווים למוצר ואשר לא דווחו לקרן תמורה.

8. בדוק מדגמית האם חבות התמלוגים מחושבת על פי שיעורי התמלוגים הרלבנטיים להכנסות החברה, הנובעות מתכניות המו"פ השונות כמפורט בהוראות התמלוגים.

9. בדוק עם האחראי על ענייני הכספים בחברה, האם "מועד המכירה" הקובע את תאריך החתך להכללה בדוח של הכנסות החברה החייבות בתמלוגים הינו כמוגדר "בהצהרת החברה" (סעיף 5).

10. בדוק האם החברה שייכה את הכנסותיה החייבות לתוכניות המו"פ השונות להן ניתנה תמיכת רשות החדשנות.

11. כאשר קיימות הכנסות מתמלוגים אשר נוצרו באמצעות תאגיד קשור כהגדרתו בחוק לעידוד מחקר, פיתוח וחדשנות טכנולוגית בתעשייה, התשמ"ד-1984 (להלן: "**החוק**"), כי אז יש לקבל הצהרת הנהלה חתומה מהנהלת אותו תאגיד, קשור לעניין נאותות הנתונים החשבונאים המתקבלים מאותו תאגיד, לעניין הדיווח לרשות החדשנות. בדוק מדגמית את יישומו בפועל של סעיף 8 בהצהרת מנהלי החברה.

12. בחן האם התוכניות שהופסקו דיווחן השנה ועדיין קיימת מכירה של מוצרים בגינן, הינן כאלה שהתמלוגים בגינם הגיעו בשנה קודמת לתקרת ההחזר (כהגדרתה בהוראות התמלוגים).

13. בחן מתוך הידוע לך כרו"ח החברה ועל ידי שיחה עם ההנהלה, האם במהלך התקופה התבצעה "העברת יצור" כהגדרתה בחוק אל מחוץ לגבולות מדינת ישראל. ואם כן, בדוק האם ניתן לכך אישור בכתב מרשות החדשנות והאם החברה מדווחת על אחוז התמלוגים בהתאם לכתוב בהוראות המועצה.

14. בחן מתוך הידוע לך כרו"ח החברה ועל ידי שיחה עם ההנהלה, האם במהלך התקופה המדווחת התבצעה "העברת ידע" כהגדרתה בחוק. אם כן, האם ניתן דיווח על ההכנסות הנובעות מהעברת הידע הנתמך (בין במישרין ובין בעקיפין). כמו כן, בדוק האם ניתן לכך אישור בכתב מרשות החדשנות.

15. ללא צורך בדרישה לביקורת נוספת ממך כרו"ח, בחן האם מתוך הידוע לך מביקורת הדוחות הכספיים לא בא לידיעתך מידע לפיו הצהרת ההנהלה אינה נכונה.

**נוהלי ביקורת אלה נקבעו על ידי ועדה משותפת של לשכת רו"ח בישראל ושל הנהלת קרן תמורה.**

דוח מיוחד של רואי חשבון (דוחות תמלוגים)

**(הטופס יוגש על נייר פירמה של רואי החשבון)**

תאריך

**לכבוד**

קרן תמורה – הרשות הלאומית לחדשנות טכנולוגית

רח' הירדן 4

ת.ד. 1099

**קריית שדה התעופה 7019900**

הנדון: **חוות דעת רואי חשבון בגין דיווחי תמלוגים לרשות הלאומית לחדשנות טכנולוגית**

**עבור חציונים X200 / I; X200/ II – חברת**

כרואי החשבון של חברת      (להלן: "החברה") ולבקשתה, ביקרנו את דוחות התמלוגים של החברה לשנה שנסתיימה ביום       אשר מצ"ב ומסומנים בחותמתנו לשם זיהוי.

דוחות תמלוגים אלה הנם באחריות הנהלת החברה. אחריותנו היא לחוות דעה על דוחות תמלוגים אלה בהתבסס על ביקורתנו.

ערכנו את ביקורתנו בהתאם לתקני ביקורת מקובלים ובהתאם לכללים שנקבעו בין לשכת רו"ח בישראל וקרן תמורה. על פי תקנים וכללים אלה נדרש מאתנו לתכנן את הביקורת ולבצעה במטרה להשיג מידה סבירה של בטחון שאין בדוח התמלוגים הצגה מוטעית מהותית.

הביקורת כוללת בדיקה מדגמית של ראיות התומכות בסכומים ובמידע שבדוחות התמלוגים, בחינה של כללי הדיווח החשבונאים הנדרשים, של האומדנים המשמעותיים שנעשו על ידי הנהלת החברה וכן הערכת נאותות ההצגה בדוחות התמלוגים בכללותם. אנו סבורים שביקורתנו מספקת בסיס נאות לחוות דעתנו.

לדעתנו דוחות התמלוגים הנ"ל משקפים באופן נאות, בהתאם לספרי החשבונות של החברה, מכל הבחינות המהותיות, את הכנסות החברה וההכנסות החייבות בתמלוגים לשנה שנסתיימה ביום      .

 בכבוד רב,

 \_\_\_\_\_\_\_\_\_\_\_\_\_\_\_\_\_\_\_\_\_

 רואי חשבון

|  |  |
| --- | --- |
|  **לכבוד** |  |
|  הרשות הלאומית לחדשנות טכנולוגית – קרן תמורה | תאריך ‏25/09/17 |
|  רח' הירדן 4 |  שם חברה        |
|  ת.ד. 1099 | מספר חברה ברשות       |
|  קריית שדה התעופה, 7019900 |  |

**הנדון: הצהרת הנהלת החברה לשנת**

הרינו להצהיר כדלקמן:

1. דוחות התמלוגים נערכו ומוגשים בהתאם לחוק לעידוד מחקר, פיתוח וחדשנות טכנולוגית בתעשייה התשמ"ד – 1984 (להלן "החוק"), על פי כללי הדיווח הנדרשים מכוח הוראות מועצת הרשות הלאומית לחדשנות טכנולוגית לעניין שיעור התמלוגים וכללים לתשלומם (להלן "הוראות המועצה"), על פי נהלי קרן תמורה ברשות הלאומית לחדשנות טכנולוגית ועל פי כתבי ההתחייבות השונים.
2. החברה ניהלה מערכת חשבונות נפרדת, במסגרת הנהלת החשבונות שלה, לגבי הכנסותיה מהמוצרים השונים.
3. החברה כללה בהכנסותיה החייבות בתמלוגים את כל ההכנסות הנובעות מהמוצר (כמשמעותו בחוק ובהוראות המועצה) בין במישרין ובין בעקיפין, לרבות עמלות סוכנים, עמלות שיווק, הוצאות הובלה, נסיעות וכיוצא באלה וכן שירותי תחזוקה, התקנה, הדרכה, ייעוץ, ביצוע יישומים וכל שירות אחר הקשור למוצר.
4. חבות התמלוגים מחושבת על פי שיעורי התמלוגים הרלבנטיים להכנסות החברה הנובעות מתכניות המו"פ השונות, כמפורט בהוראות המועצה.
5. הכנסות החברה החייבות בתמלוגים נכללו על פי "מועד המכירה" כמוגדר בהוראות המועצה: "מועד האספקה בפועל של המוצר ללקוח; במכירת זכויות — מועד העברתן ללקוח; בעבודה מתמשכת — בהתאם להתקדמות העבודה; במכירה באמצעות אדם או תאגיד קשור – במועד ההעברה לאדם או לתאגיד הקשור; הכל כפי שנרשם או שהיה צריך להירשם בספרי מקבל ההטבה, לרבות ספרי אדם או תאגיד קשור ובדוחותיו המבוקרים;".
6. החברה שייכה כיאות את הכנסותיה החייבות לתוכניות המו"פ השונות, להן ניתנה תמיכת רשות החדשנות.
7. החברה ממשיכה לדווח על מלוא הכנסותיה המחויבות בתמלוגים כל עוד התמלוגים בגין הכנסות אלו (בגין כל תכנית בנפרד) טרם הגיעו לתקרת ההחזר כהגדרתה בהוראות המועצה.
8. בכל מקרה של הכנסות חייבות בתמלוגים, אשר נוצרו באמצעות תאגיד קשור כהגדרתם בחוק, דיווח ההכנסות בוצע על פי מחיר המכירה הסופי הגבוה ביותר או מחיר אחר אם הוגדר מחיר כזה לחברה ע"י וועדת המחקר.
9. [ ]  ייצור המוצרים המבוססים על ידע נתמך הרשות מתבצע כולו במדינת ישראל.

[ ]  הייצור לא מתבצע כולו במדינת ישראל והחברה קיבלה לכך אישור של רשות החדשנות ומדווחת על תמלוגים מוגדלים כפי שהוגדר לה בהוראות המועצה.

1. [ ]  במהלך התקופה המדווחת לא התבצעה העברת ידע אשר נתמך בתכנית שאושרה ע"י רשות החדשנות.

[ ]  התבצעה מכירת/העברת ידע אשר נתמך בתכנית שאושרה ע"י רשות החדשנות.

* 1. [ ]  העברת/מכירת הידע אושרה ע"י רשות החדשנות.
	2. [ ]  החברה דיווחה על כל הכנסותיה הנובעות מהעברת ידע שנתמך ע"י רשות החדשנות בין במישרין ובין בעקיפין.

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

מנכ"ל החברה/יו"ר הדירקטוריון האחראי על ענייני כספים בחברה חותמת חברה